- Перагорнутая піраміда ў друку мае свае задачы, у вэб-журналістыцы – крыху іншыя. Калі навінны артыкул будуецца па такім прынцыпе, то сутнасць падзеі падаецца на самым пачатку – у лідзе, далей ідуць цытата ў падтрымку ліда, падрабязнасці, меркаванні розных бакоў і г. п. Маецца на ўвазе, што чытач папяровай газеты можа з дапамогай загаловачнага блоку хутка зразумець асноўнае і не абавязкова будзе чытаць навіну да канца. Пры гэтым у папяровай журналістыцы няма такога жорсткага патрабавання да інфармацыйнасці загалоўкаў, бо разам з лідам, ілюстрацыяй чалавек можа зразумець і гульнёвы загаловак, або зверне на яго ўвагу, як на назву літаратурнага твора, сэнс якога можна зразумець толькі пасля прачытання кнігі.